EH Bildu Nafarroa talde parlamentarioari atxikitako foru parlamentari Maiorga Ramírez Erro jaunak ahozko galdera egin du “Ibaiak gehiago garbitzea: ez da egiten ari, eta horrek uholde handiak eragiten ditu, halako moduan non nekazaritzako elikagaien industriak kalte handiak pairatu behar izan baititu” baieztapena dela-eta Nafarroako Enpresaburuen Konfederazioak taxututako proposamenari buruz. Hona Landa Garapeneko, Ingurumeneko eta Toki Administrazioko kontseilariaren erantzuna:

Nafarroako Gobernua ez dago ados Nafarroako Enpresaburuen Konfederazioak egiten duen diagnostikoarekin, zeren eta uholde handiak ez baitira gertatzen ibaiak gehiago garbitzen direlako. Nafarroako Gobernuak egindako azterlanen arabera, Ebroko ardatzean egindako dragatu eta garbiketa orokortuek 5 zentimetroko sakonera murriztea baino ez zuten eragiten aztertutako tartearen % 90ean, eta ibilguaren ahalmena % 2 areagotzea. Eragin hori, gainera, aldi baterako baino ez zen. Horrek ez du esan nahi unean-unean, toki jakin batzuetan, garbiketa egitea komeni ez denik; esate baterako zubi-begietan.

Uholdeen inpaktuaren arrazoietako bat gehiago da jarduketa antropikoek edo lehen lerroan paratutako defentsek ibaien espazioa murrizten dutela ur-eskaria handiagoa den lekuetan, bai eta horien erresistentzia-ezaugarriak zalantzazkoak izatea ere. Egokiena litzateke okupatutako ibai-espazioa leheneratzea ahal den lekuetan, eta defentsak atzera ekartzea, erresistentzia handiagoarekin eraikita. Edozein modutan ere, arazo konplexu baten konponbidea –uholdeena, kasu– neurri-sorta baten eskutik etorriko litzateke, ezen ez neurri bakar baten eskutik, Nafarroako Gobernuak legegintzaldi honetan sustatu duen Ebroko Foroan proposatu den moduan.

Bestalde adierazi beharra dago departamentuan ez dela inolako kalte-komunikaziorik jaso nekazaritzako elikagaien enpresek azken uholdeak direla-eta horretarako gaitutako bideak baliatuta aurkeztuta; hortaz, ez daukagu horri buruzko baloraziorik egin ahal izateko informaziorik.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko apirilaren 2an.

Landa Garapeneko, Ingurumeneko eta Toki Administrazioko kontseilaria: Isabel Elizalde Arretxea